Projekts

**Informatīvais ziņojums “Par Latvijas standarta LVS 401:2013 “Īpašuma vērtēšana” pieejamības veicināšanu”**

Informatīvais ziņojums izstrādāts, pamatojoties uz Ministru kabineta 2021. gada 4. februāra sēdes protokola Nr.12 22.§ 2. punktā doto uzdevumu Ekonomikas ministrijai kopīgi ar Tieslietu ministriju izvērtēt Latvijas standarta LVS 401:2013 “Īpašuma vērtēšana” publicēšanas iespējas, un ekonomikas ministram iesniegt attiecīgu informāciju izskatīšanai Ministru kabinetā.

**I Pašreizējie standartu izplatīšanas nosacījumi**

Latvijas standartizācijas sistēma ir izveidota uz Eiropas standartizācijas sistēmas un starptautiskās standartizācijas pamatprincipu bāzes. Latvijas nacionālā standartizācijas institūcija SIA “Latvijas standarts” (LVS) ir vienīgā institūcija Latvijā, kas ir tiesīga izdot un publicēt Latvijas standartus, kā arī izplatīt starptautisko un Eiropas standartizācijas organizāciju standartus. Latvijā pārsvarā tiek piemēroti un Latvijas standarta statusā tiek reģistrēti starptautisko standartizācijas organizāciju (ISO un IEC) un Eiropas standartizācijas organizāciju (CEN, CENELEC un ETSI) standarti. Iestāšanās līgumi starptautiskajās un Eiropas standartizācijas organizācijās un citi publikāciju izplatīšanas noteikumi LVS deleģē tiesības izplatīt tikai Latvijas nacionālo standartu statusā adaptētos standartus, bet aizliedz standartu tekstus izplatīt bez maksas un uzliek pienākumu rūpēties par starptautisko un Eiropas standartu lietošanas autortiesību ievērošanu Latvijā. Nacionālās standartizācijas institūcijas darbības atbilstība Eiropas standartizācijas organizāciju CEN un CENELEC dalības prasībām tiek regulāri izvērtēta periodiskos novērtējumos, t.sk. ietverot nepieciešamību uzturēt sertificētu kvalitātes pārvaldības sistēmu atbilstoši standarta ISO 9001:2015 prasībām. Novērtējumos ietvertie kritēriji ietver nacionālajai standartizācijas institūcijai izvirzītās prasības, t.sk. arī attiecībā uz standartizācijas dokumentu autortiesību aizsardzību.

Standartizācijas organizāciju un profesionālo apvienību publikācijas, t.sk. standarti, ir ar autortiesībām aizsargāti dokumenti, un Latvijas standartu statusā reģistrēto standartu autortiesības pieder šo standartu izdevējorganizācijām. Standartu brīva un bezmaksas izplatīšana nav atļauta, standartu pārdošana finansē to izstrādes procesu, tādējādi autortiesību aizsardzība ir būtiska starptautiskās standartizācijas sistēmas ilgtspējīgai attīstībai. Citu valstu publikāciju autortiesību ievērošana Latvijā ir jānodrošina saskaņā ar Bernes konvenciju ”Par literatūras un mākslas darbu aizsardzību”, kas nosaka, ka standarti ir attiecīgo standartizācijas organizāciju intelektuālais īpašums, ko aizsargā Autortiesību likums un likums „Par Vispasaules intelektuālā īpašuma organizācijas (WIPO) līgumu par autortiesībām”. Latvijas standartu, citu standartizācijas organizāciju standartu vai to daļu publiskošana, reproducēšana, tulkošana un izplatīšana jebkuriem līdzekļiem un jebkurā formā bez LVS vai attiecīgo organizāciju rakstiskas atļaujas ir aizliegta, izņemot Autortiesību likuma V nodaļānoteiktos gadījumus. Aizliegums attiecas arī uz standartu tekstu augšupielādēšanu internetā neatkarīgi no paredzētās izmantošanas, t.sk. publiskā patapinājuma nolūkos.

Standartus iespējams iegādāties LVS vietnē elektroniskā vai papīra formātā, kā arī izmantot standartu tiešsaistes lasītavas pakalpojumus. Nodrošinot standartu pieejamību plašākai sabiedrībai, LVS ikvienai fiziskai un juridiskai personai sniedz iespēju iepazīties ar Latvijas standartu saturu arī bez maksas standartu klātienes lasītavā LVS birojā. Ņemot vērā Covid-19 pandēmijas apstākļus, LVS klātienes lasītava slēgta uz ierobežojumu laiku, līdz ar to ieinteresētajām pusēm tiek piedāvāta attālināta piekļuve standartu lasītavai, iegādājoties standarta 24 stundu tiešsaistes lasīšanas pakalpojumu par pieejamu samaksu – EUR 2.42 + PVN. Tāpat saskaņā ar Latvijas Republikas “Obligāto eksemplāru likumu” bezmaksas tiešsaistes pieeja Latvijas standartiem ir nodrošināta arī Latvijas Nacionālajā bibliotēkā. Ir iespējami arī citi veidi standartu pieejamības nodrošināšanas veidi, piemēram, jebkurai citai Latvijas bibliotēkai iegādājoties Latvijas standartus, lai sabiedrībai nodrošinātu iespēju iepazīties ar standartu tekstiem. Lai sekmētu studentu un akadēmiskā personāla zināšanu līmeņa atbilstību starptautiski un reģionāli atzītajai praksei, LVS par samazinātu gada maksu nodrošina tiešsaistes Latvijas standartu lasītavas izglītības iestāžu bibliotēkās, piemēram, kopš 2012. gada ir noslēgti līgumi ar Rīgas Tehnisko universitāti un Latvijas Lauksaimniecības akadēmiju. Šādi rīkojoties, LVS nav pārkāpusi Eiropas un starptautisko standartizācijas organizāciju noteiktos standartu izplatīšanas nosacījumus.

**II** **Pašreizējais Latvijas standarta LVS 401:2013 “Īpašuma vērtēšana” statuss**

Latvijas standarts LVS 401:2013 “Īpašuma vērtēšana” ir izstrādāts un apstiprināts Latvijas standartizācijas tehniskajā komitejā LVS/STK 37 “Īpašumu vērtēšana” kā nacionālais standarts, kas adaptēts ar tulkojuma adaptācijas metodi bez būtiskām izmaiņām standarta saturā. Standarts nosaka īpašuma vērtēšanas terminoloģiju un vispārējās vērtēšanas koncepcijas un principus, prasības vērtēšanas darba uzdevumam, procesam un vērtēšanas atskaitēm, izpildījuma prasības un testa metodes dažāda veida aktīvu (īpašumu) veidu vērtējumiem un galvenajiem vērtēšanas gadījumiem. Standarts nenosaka īpašuma vērtētāju profesionālās kvalifikācijas prasības. LVS 401:2013 pamatā ir Starptautiskās vērtēšanas standartu padomes (*International Valuation Standards Council* (IVSC)) vērtēšanas standarti *(International Valuation Standards* (IVS)*)*, kas stājušies spēkā 2012. gada 1. janvārī un ir devītā Starptautisko vērtēšanas standartu publikācija. Šo standartu vienota lietošana Eiropas Savienības dalībvalstīs netiek reglamentēta. Standartu tulkošanai un publicēšanai Latvijas standarta statusā tika saņemta IVSC, kam pieder šo standartu autortiesības, rakstiska atļauja. Uz Latvijas standartu LVS 401:2013 attiecināmi LVS praktizētie standartu izplatīšanas nosacījumi un piekļuves iespējas. IVSC publicēto Starptautisko īpašuma vērtēšanas standartu oficiālo tekstu angļu valodā un tā kopijas iespējams iegādāties IVSC*, 41 Moorgate, London, EC2R 6PP, United Kingdom*, *http://www.ivsc.org*. Paralēli pastāv arī Eiropas Vērtētāju apvienību asociāciju (*The European Group of Valuers' Associations* (TEGoVA)) standarti (*European Valuation Standards*, EVS).

Kopš LVS 401:2013 apstiprināšanas publicētas vēl divas IVSC vērtēšanas standartu paaudzes, un 2020. gada janvārī LVS/STK 37 ir veikusi šo standartu tulkošanu jauna Latvijas standarta izstrādei. Notiek diskusijas ar IVSC par licencēšanas noteikumiem, ar kādiem nosacījumiem šos standartus iespējams pārņemt Latvijas standartu statusā un izplatīt tos latviešu valodā. Kad šie nosacījumi būs noskaidroti, nepieciešams atkārtoti izvērtēt iespēju sniegt atsauci uz jauno standarta versiju un pārskatīt atsauci Ministru kabineta noteikumos.

 Vēršam uzmanību, ka Latvijas standartā LVS 401:2013 “Īpašuma vērtēšana” noteiktie nekustamā īpašuma vērtēšanas principi un Ministru kabineta 2014.gada 23.septembra noteikumi Nr. 559 “Prasības nekustamā īpašuma vērtētāja profesionālajai kvalifikācijai un profesionālās kvalifikācijas sertifikāta izsniegšanas kārtība” ir paredzēti profesionāliem lietotājiem. Līdz ar to, lai veicinātu sabiedrības lielāku izpratni par šiem jautājumiem biedrība “Latvijas Īpašumu Vērtētāju asociācija” (turpmāk – LĪVA), kas ir vienīgā institūcija, kas ir tiesīga sertificēt nekustamo īpašumu vērtētājus, savā tīmekļa vietnē <https://vertetaji.lv/normativie-akti> ir publicējusi saistošu informāciju par Starptautiskajiem vērtēšanas standartiem (oriģinālteksts angļu valodā), gan par Eiropas vērtēšanas standartiem (t.sk. 2016.gada versijas tulkojumu latviešu valoda), gan arī RICS (Royal Institute of Chartered Surveyors) standartiem. Vienlaikus, LĪVA tīmekļa vietnē ir publicētas arī uz šo vērtēšanas standartu bāzes izstrādātie metodiskie norādījumi, kuri ir praktiski izmantojami pašvaldību darbā, kā arī dažādu vērtēšanas kategoriju vērtētāju sertifikācijas noteikumi (t.sk. nereglamentētajās sfērās), kas ļauj papildus izvērtēt dalībnieku dažādos konkursos kvalifikācijas atbilstību.

**III Latvijas standarta LVS 401:2013 “Īpašuma vērtēšana” pieejamība**

Kā minēts Ministru kabineta noteikumu projekta“Grozījumi Ministru kabineta 2014. gada 23. septembra noteikumos Nr. 559 “Prasības nekustamā īpašuma vērtētāja profesionālajai kvalifikācijai un profesionālās kvalifikācijas sertifikāta izsniegšanas kārtība”” sākotnējās ietekmes novērtējuma ziņojumā (anotācijā):“Ar Latvijas standartu LVS 401:2013 “Īpašuma vērtēšana” valsts valodā ikviens bez maksas var iepazīties sabiedrības ar ierobežotu atbildību “Latvijas standarts” Standartu lasītavā Krišjāņa Valdemāra ielā 157, Rīgā. Papildus, ievērojot Obligāto eksemplāru likuma normas, bezmaksas pieejamība standartam ir nodrošināta arī Latvijas Nacionālajā bibliotēkā. Vienlaikus iegūt īsu raksturojošo informāciju par minēto Latvijas standartu ir iespējams sabiedrības ar ierobežotu atbildību “Latvijas standarts” tīmekļvietnē www.lvs.lv Elektroniskajā standartu katalogā”.

Ņemot vērā Covid-19 pandēmijas apstākļus, kā alternatīva LVS klātienes lasītavai ieinteresētajām pusēm papildus tiek piedāvāta attālināta piekļuve tiešsaistes lasītavai, iegādājoties standarta 24 stundu tiešsaistes lasīšanas pakalpojumu par pieejamu samaksu – EUR 2.42 + PVN.

Vienlaikus, sagatavojot informatīvo ziņojumu bez augstāk minētā izvērtējuma par pašreizējiem standartu izplatīšanas nosacījumiem un pašreizējā Latvijas standarta LVS 401:2013 “Īpašuma vērtēšana” statusu, vienlaikus, tika izvērtēti arī alternatīvi risinājumi attiecībā uz LVS 401:2013 pieejamības veicināšanu, kā piemēram, standarta LVS 401:2013 atcelšana no nacionālā standarta statusa un iespēja izveidot finansētu (sponsorētu) piekļuvi standartam LVS 401:2013.

Ievērojot augstāk minētos apstākļus, ir secināms, ka **esošā standarta LVS 401:2013 pieejamība ir atbilstoša Eiropas un starptautiskajiem standartu izplatīšanas noteikumiem, kas tiek īstenota arī Latvijas standartizācijas sistēmā.**

Ekonomikas ministrs J.Vitenbergs